Ontkenning van apartheid as misdaad ‘hoogverraad’ – RamaphosaPres. Cyril Ramaphosa Donderdag in die parlement. (Foto: Verskaf) Pres. Cyril Ramaphosa het Donderdag in die parlement gesê hy beskou die ontkenning van apartheid as misdaad teen die mensdom as hoogverraad. Die president het in sy repliek op die debat oor sy staatsrede gesê dit was destyds reeds duidelik dat apartheid ŉ misdaad teen die mensdom was nog voordat die Verenigde Nasies dit in 1973 as sodanig verklaar het. “Hulle het geweet toe hulle na hierdie land kyk dat dit ŉ land is waar ŉ ernstige misdaad teen die meerderheid van die mense in Suid-Afrika gepleeg word,” het Ramaphosa gesê. Volgens Ramaphosa was daar destyds nie ’n enkele persoon wat nié deur apartheid geraak is nie. “Ek sou so ver gaan om te sê om dít te ontken, is hoogverraad.” Die president het gereageer op oudpres. FW de Klerk se stelling kort ná verlede week se staatsrede dat apartheid nié ŉ misdaad teen die mensdom was nie. Die FW de Klerk-stigting het egter enkele dae later die stelling onvoorwaardelik teruggetrek nadat verskeie organisasies geëis het dat De Klerk sy Nobelprys vir vrede teruggee oor dié gewraakte uitlating.